Author: .
Company: Úrad vlády SR

N Á V R H

Z á k o n

z........................................ 2001

o regulácii v sieťových odvetviach
a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

§ 1
Predmet úpravy

Tento zákon upravuje:
a)	zriadenie, postavenie a pôsobnosť Úradu pre reguláciu sieťových odvetví,
b)	predmet a podmienky štátnej regulácie v sieťových odvetviach,
c)	podmienky vykonávania regulovaných činností a práva a povinnosti regulovaných subjektov.
Tento zákon sa použije, ak osobitný predpis neustanovuje inak.^)

^) 	Zákon č. 70/1998 Z. z. o energetike a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, v znení zákona č. ____/2001 Z. z.,
Zákon č. 195/2000 Z. z. o telekomunikáciách v znení neskorších predpisov,
Zákon Národnej rady Slovenskej republiky č. 18/1996 Z. z. o cenách v znení neskorších predpisov.

§ 2
Vymedzenie základných pojmov

Na účely tohto zákona sa rozumie:
a)	sieťovými odvetviami
1.	energetika,
2.	telekomunikácie,
3. ďalšie odvetvia, ak tak ustanoví osobitný zákon,
b)	štátnou reguláciou v sieťových odvetviach vytváranie a podpora prostredia blízkeho konkurenčnému prostrediu, podpora pôsobenia trhových síl v sieťových odvetviach, ochrana spotrebiteľa, ochrana záujmov držiteľov licencií na dosiahnutie primeranej návratnosti investícií a zabezpečovanie spoľahlivej, hospodárnej a kvalitnej dodávky tovarov a služieb,
c)	regulovanou činnosťou podnikanie v sieťovom odvetví, na ktoré sa vyžaduje povolenie podľa osobitného predpisu,^)

^) 	Zákon č. 70/1998 Z. z. v znení zákona č. ___/2001 Z. z.
	Zákon č. 195/2000 Z. z. v znení neskorších predpisov.

d)	regulovaným subjektom podnikateľ, ktorý vykonáva regulovanú činnosť, alebo ktorého práva a povinnosti upravuje tento zákon alebo osobitný predpis,^1)
e)	sieťou prepojená sústava technických prostriedkov, prostredníctvom ktorých regulovaný subjekt pri vykonávaní regulovanej činnosti dodáva tovar alebo poskytuje služby,
f)	energetikou výroba, výkup a rozvod elektriny, plynu a tepla, tranzit elektriny a plynu,^)

^) 	§ 2 zákona č. 70/1998 Z. z.

g)	telekomunikáciami zriaďovanie a prevádzkovanie telekomunikačných zariadení a telekomunikačných sietí a poskytovanie telekomunikačných služieb.^)

^)	§ 2 zákona č. 195/2000 Z. z.

§ 3
Predmet regulácie

Štátna regulácia v sieťových odvetviach (ďalej len „regulácia“) zahŕňa:
a)	vydávanie povolení na vykonávanie regulovaných činností,
b)	reguláciu cien podľa tohto zákona a podľa osobitného predpisu,^)

^) 	Zákon Národnej rady Slovenskej republiky č. 18/1996 Z. z. o cenách v znení neskorších predpisov.

c)	rozhodovanie o obchodných podmienkach pri vykonávaní regulovaných činností,
d)	vydávanie predchádzajúceho súhlasu na výstavbu, rekonštrukciu alebo zrušenie objektov a zariadení slúžiacich na vykonávanie regulovaných činností, ak tak ustanovuje osobitný predpis,^)

^) 	Napríklad zákon č. 70/1998 Z. z. v znení zákona č. _____/2001 Z. z.

e)	rozhodovanie o prístupe do sietí,
f)	vykonávanie štátneho dohľadu (ďalej len „dohľad“) nad podnikaním  regulovaných subjektov.

§ 4
Úrad pre reguláciu sieťových odvetví

(1) Zriaďuje sa Úrad pre reguláciu sieťových odvetví  (ďalej len „úrad“) ako orgán štátnej správy.
(2) Úrad je rozpočtovou organizáciou so sídlom v Bratislave.
(3) Úrad môže zriaďovať pracoviská aj mimo svojho sídla.

§ 5
Pôsobnosť úradu

(1) Úrad
a)	rozhoduje o  vydaní, zmene alebo odňatí povolenia na vykonávanie regulovaných činností,
b)	vedie a zverejňuje zoznamy držiteľov povolení na vykonávanie regulovaných činností,
c)	reguluje ceny podľa tohto zákona a podľa osobitného predpisu,^5)
d)	rozhoduje o obchodných podmienkach pri vykonávaní regulovaných činností,
e)	vydáva predchádzajúci súhlas na výstavbu, rekonštrukciu alebo zrušenie objektov a zariadení slúžiacich na vykonávanie regulovaných činností, ak tak ustanovuje osobitný predpis,^6)
f)	rozhoduje o povinnosti umožniť prístup do siete,
g)	vykonáva dohľad nad dodržiavaním tohto zákona a osobitných predpisov,^2)
h)	ukladá opatrenia na odstránenie závad a nedostatkov zistených pri vykonávaní dohľadu nad dodržiavaním tohto zákona a osobitných predpisov,^1)
i)	ukladá sankcie za porušenie povinností vyplývajúcich z tohto zákona a osobitných predpisov,^1)
j)	vydáva na základe zákona všeobecne záväzné právne predpisy, ktoré sa vyhlasujú uverejnením v Zbierke zákonov Slovenskej republiky,^)

^) 	Zákon Národnej rady Slovenskej republiky č. 1/1993 Z. z. o Zbierke zákonov Slovenskej republiky v znení neskorších predpisov.

k)	podieľa sa na príprave návrhov zákonov a nariadení vlády Slovenskej republiky  týkajúcich sa regulácie v sieťových odvetviach.
	(2) Úrad môže rozhodnúť o vyňatí regulovaného subjektu alebo skupiny regulovaných subjektov alebo regulovanej činnosti alebo skupiny regulovaných činností z regulácie (§ 3), ak pominuli dôvody na reguláciu, najmä ak pôsobenie trhových síl postačuje na zachovanie účelu sledovaného reguláciou [§2 písm. b)].

§ 6
Orgány úradu

Orgánmi úradu sú
a)	predseda úradu,
b)	regulačná rada.

§ 7
Predseda úradu a podpredseda úradu

(1) Na čele úradu je predseda. Predsedom úradu je predseda regulačnej rady.
(2) Predseda úradu
a)	riadi úrad a zodpovedá za jeho činnosť,
b)	koná ako štatutárny orgán úradu v mene úradu vo všetkých veciach, pričom je viazaný rozhodnutiami regulačnej rady,
c)	podpisuje všeobecne záväzné právne predpisy vydávané úradom,
d)	schvaľuje organizačný poriadok úradu po jeho prerokovaní v regulačnej rade,
e)	vymenúva a odvoláva vedúcich zamestnancov úradu,
f)	určuje platové a ďalšie náležitosti zamestnancom úradu podľa osobitného predpisu.^)

^) 	Zákon č. 143/1992 Zb. o plate a odmene za pracovnú pohotovosť v rozpočtových a niektorých ďalších organizáciách a orgánoch v znení neskorších predpisov.

(3) Predsedu úradu v jeho neprítomnosti zastupuje podpredseda úradu. Podpredsedom úradu je podpredseda regulačnej rady.

§ 8
Regulačná rada

(1) Regulačná rada určuje regulačnú politiku a nástroje na jej uskutočňovanie.
(2) Regulačná rada 
a)	schvaľuje návrh rozpočtu úradu,
b)	volí a odvoláva predsedu regulačnej rady a podpredsedu regulačnej rady z členov regulačnej rady,
c)	vyjadruje sa k návrhu predsedu úradu na vymenovanie a odvolanie vedúcich zamestnancov úradu, 
d)	schvaľuje rokovací poriadok regulačnej rady,
e)	schvaľuje správu o činnosti úradu a správu o výsledku hospodárenia úradu,
f)	rozhoduje o odvolaní proti rozhodnutiu úradu vydanému v konaní na prvom stupni,
g)	plní ďalšie úlohy súvisiace s regulačnou činnosťou úradu.
(3) Regulačná rada je uznášaniaschopná, ak sú prítomní aspoň štyria jej členovia, pričom vždy musí byť prítomný predseda regulačnej rady alebo podpredseda regulačnej rady. Regulačná rada rozhoduje väčšinou hlasov všetkých členov.
(4) Činnosť regulačnej rady riadi, jej rokovania zvoláva a vedie predseda regulačnej rady. Predseda regulačnej rady podpisuje spolu s podpredsedom regulačnej rady alebo s iným členom regulačnej rady uznesenia a rozhodnutia regulačnej rady.

§ 9
Členovia regulačnej rady

(1) Regulačná rada má šesť členov. Členov regulačnej rady vymenúva a odvoláva prezident Slovenskej republiky. Členstvo v regulačnej rade je verejná funkcia.
 (2) Člen regulačnej rady musí byť občanom Slovenskej republiky a musí spĺňať odborné a morálne predpoklady, ktorými sú
a)	vysokoškolské vzdelanie,
b)	10 rokov praxe, z toho 5 rokov v riadiacej funkcii,
c)	spôsobilosť na právne úkony v plnom rozsahu,
d)	bezúhonnosť; za bezúhonného sa považuje ten, kto nebol právoplatne odsúdený za trestný čin.
(3) Prezident Slovenskej republiky vymenúva troch členov regulačnej rady na návrh Národnej rady Slovenskej republiky a troch členov regulačnej rady na návrh vlády Slovenskej republiky (ďalej len „vláda“). Na každé miesto člena regulačnej rady sa navrhujú aspoň dvaja kandidáti.
(4) Funkčné obdobie členov regulačnej rady je šesť rokov. Regulačná rada sa z jednej tretiny obnovuje každé dva roky vždy tak, aby boli dodržané podmienky podľa odseku 3.
(5) S členstvom v regulačnej rade je nezlučiteľná funkcia poslanca Národnej rady Slovenskej republiky, člena vlády, funkcia alebo zamestnanie na ústrednom alebo miestnom orgáne štátnej správy, funkcia alebo členstvo v orgáne územnej samosprávy alebo zamestnanie na orgáne územnej samosprávy. Členstvo v regulačnej rade je ďalej nezlučiteľné s podnikaním a s členstvom v riadiacich, dozorných a kontrolných orgánoch podnikateľských subjektov.
(6) Člen regulačnej rady nemôže byť zamestnancom regulovaných subjektov, členom riadiacich, dozorných a kontrolných orgánov regulovaných subjektov, nemôže mať majetkovú účasť na podnikaní regulovaných subjektov, nemôže podnikať v regulovaných činnostiach vo vlastnom mene alebo prostredníctvom združenia osôb; toto obmedzenie trvá ešte rok po zániku funkcie člena regulačnej rady.
(7) Za výkon funkcie patrí členovi regulačnej rady mesačne základná odmena vo výške trojnásobku priemernej mesačnej mzdy pracovníka národného hospodárstva za predchádzajúci kalendárny rok, zaokrúhlená nahor na celých 100 Sk. Predsedovi regulačnej rady patrí príplatok k základnej odmene vo výške 30% základnej odmeny a podpredsedovi regulačnej rady patrí príplatok k základnej odmene vo výške 15% základnej odmeny.
(8) Členstvo v regulačnej rade zaniká
a)	uplynutím funkčného obdobia,
b)	vzdaním sa funkcie,
c)	odvolaním z funkcie,
d)	smrťou alebo vyhlásením za mŕtveho.
(9) Členstvo v regulačnej rade zaniká vzdaním sa funkcie, a to dňom doručenia oznámenia o vzdaní sa funkcie prezidentovi Slovenskej republiky.
(10) Prezident Slovenskej republiky odvolá člena regulačnej rady, ak člen regulačnej rady prestal spĺňať podmienky podľa odsekov 2, 5 a 6.
(11) Prezident Slovenskej republiky môže odvolať člena regulačnej rady, ak po dobu dlhšiu ako šesť mesiacov nevykonáva svoju funkciu. Táto lehota začína plynúť prvým dňom kalendárneho mesiaca nasledujúceho po tom, ako sa po prvýkrát nezúčastnil na zasadnutí regulačnej rady.
(12) Na uvoľnené miesto člena regulačnej rady navrhuje nových kandidátov ten orgán, ktorý navrhol člena, ktorého členstvo zaniklo; tento orgán predloží návrh na vymenovanie nového člena regulačnej rady prezidentovi Slovenskej republiky do dvoch  mesiacov odo dňa, kedy zaniklo členstvo doterajšieho člena podľa odsekov 8 až 11. Ak bol nový člen regulačnej rady vymenovaný pred uplynutím funkčného obdobia člena, ktorého členstvo zaniklo, funkčné obdobie nového člena skončí dňom, kedy by uplynulo funkčné obdobie člena, ktorého členstvo zaniklo.

§ 10
Predkladanie správ Národnej rade Slovenskej republiky

Úrad každoročne predkladá Národnej rade Slovenskej republiky správu o činnosti úradu, a to vždy do 31. mája nasledujúceho roka.

§ 11
Podmienky vykonávania regulovaných činností

(1) Regulované činnosti možno vykonávať  len na základe a v rozsahu povolenia vydaného úradom podľa osobitných predpisov.^2)
(2) Úrad v udelenom povolení určí regulovanému subjektu najmä podmienky vykonávania regulovanej činnosti (§ 3).

§ 12
Regulácia cien v sieťových odvetviach

	(1) Reguláciou cien v sieťových odvetviach je
a)	určenie spôsobu výpočtu maximálnej ceny alebo tarify za tovar alebo služby, ktorých dodanie alebo poskytnutie sa považuje za vykonávanie regulovanej činnosti,
b)	určenie maximálnej ceny alebo tarify za tovar alebo službu, ktorých dodanie alebo poskytnutie sa považuje za vykonávanie regulovanej činnosti, ako aj tarifných podmienok pri dodaní takéhoto tovaru alebo poskytnutí takejto služby.
(2) Spôsob výpočtu maximálnej ceny alebo tarify podľa odseku 1 písm. a) a maximálna cena alebo tarifa určená podľa odseku 1 písm. b) musí zohľadňovať ekonomicky oprávnené náklady a primeraný zisk z vykonávania regulovanej činnosti.
(3) Rozsah regulácie cien ustanovuje úrad rozhodnutím o regulácii cien. Rozhodnutie o regulácii cien sa uverejňuje v Zbierke zákonov Slovenskej republiky.

§ 13
Práva a povinnosti regulovaného subjektu

(1) Regulovaný subjekt môže 
a)	predložiť návrh na určenie ceny, tarify a obchodných podmienok alebo ich zmeny,
b)	zastaviť alebo prerušiť dodávku tovaru alebo služby za podmienok podľa osobitných predpisov,^2)
c)	využívať cudzí majetok na verejné účely podľa osobitných predpisov,^2)
d)	žiadať o vyňatie z regulácie, ak sú na to splnené podmienky podľa osobitných predpisov.^1)
(2) Regulovaný subjekt je povinný
a)	uskutočňovať dodávky tovaru alebo poskytovať služby v súlade so schválenými cenami, tarifami a obchodnými podmienkami a dodržiavať podmienky určené v  povolení na vykonávanie regulovaných činností,
b)	umožniť prístup do siete ďalším podnikateľom podľa osobitných predpisov^2) a rozhodnutí úradu,
c)	predložiť úradu obchodné podmienky na rozhodnutie najmenej jeden mesiac pred začatím ich používania; úrad môže používanie obchodných podmienok schváliť, zakázať, alebo podmieniť ich používanie vykonaním zmien v ich obsahu,
d)	informovať odberateľa vhodným spôsobom o postupe pri vybavovaní sťažností,
e)	poskytovať úradu potrebnú súčinnosť pri výkone pôsobnosti úradu podľa tohto zákona a osobitných predpisov,^1) najmä mu poskytovať potrebné podklady a informácie a umožniť povereným zamestnancom úradu vstup do objektov, zariadení a na pozemky,
f)	viesť v rámci účtovníctva oddelenú evidenciu pre každú regulovanú činnosť podľa požiadaviek úradu.

Konanie

§ 14

(1) Na konanie podľa tohto zákona sa vzťahuje všeobecný predpis o správnom konaní,^) ak tento zákon alebo osobitný predpis^1) neustanovuje inak.

^) 	Zákon č. 71/1967 Zb. o správnom konaní (správny poriadok).

(2) Konanie sa začína z  podnetu úradu alebo na návrh účastníka konania.
(3) Ústne konanie je verejné s výnimkou prípadov, keď skutočnosti, ktoré sa majú prerokovať alebo predložiť v konaní, majú povahu obchodného, služobného alebo štátneho tajomstva.
(4) Úrad svoje právoplatné rozhodnutia zverejňuje vo svojom publikačnom prostriedku. Nezverejňujú sa údaje a informácie chránené podľa osobitných predpisov.^)

^) 	Napríklad zákon Národnej rady Slovenskej republiky č. 100/1996 Z.z. o ochrane štátneho tajomstva, služobného tajomstva, o šifrovej ochrane informácií a o zmene a doplnení Trestného zákona v znení neskorších predpisov, § 38 zákona č. 21/1992 Zb. o bankách v znení neskorších predpisov, § 23 zákona Slovenskej národnej rady č. 511/1992 Zb. o správe daní a o zmenách v sústave územných finančných orgánov v znení neskorších predpisov, § 17 Obchodného zákonníka.

(5) Na rozhodovanie o regulácii cien sa nevzťahuje všeobecný predpis o správnom konaní.^9) Toto rozhodnutie nie je preskúmateľné súdom.^)

^) 	§ 248 ods. 3 Občianskeho súdneho poriadku.

§ 15

(1) Proti rozhodnutiu vydanému v konaní na prvom stupni možno podať odvolanie, s výnimkou rozhodnutia podľa § 14 ods. 5. 
(2) O odvolaní rozhoduje regulačná rada.
(3) Rokovanie regulačnej rady vo veci odvolania je neverejné.
(4) Z rokovania regulačnej rady sa vyhotovuje zápisnica, v ktorej sa uvedie stanovisko člena regulačnej rady, ak je odlišné od prijatého rozhodnutia.
(5) Proti rozhodnutiu regulačnej rady o odvolaní nie je prípustný opravný prostriedok. Rozhodnutie regulačnej rady o odvolaní je preskúmateľné súdom.^)

^) 	§ 244 až 250k Občianskeho súdneho poriadku.

§ 16
Pokuty

(1) Ak osobitný predpis^2) neustanovuje inak, úrad môže regulovanému subjektu uložiť pokutu
a)	do 100 miliónov Sk za porušenie povinností podľa  § 11 ods. 1 a  § 13 ods. 2 písm. a), b) a f),
b)	do 10 miliónov Sk za porušenie povinností podľa  § 13 ods. 2 písm.  c),
c)	do 1 milióna Sk za porušenie povinností podľa  § 13 ods. 2 písm. d) a e).
(2) Pri opakovanom porušení povinností možno pokuty uvedené v odseku 1 zvýšiť až na dvojnásobok.
(3) Pri ukladaní pokuty sa prihliada najmä na závažnosť, spôsob, čas trvania,  mieru zavinenia a možné následky porušenia povinnosti.
(4) Pokutu možno uložiť do jedného roka odo dňa, keď úrad porušenie povinnosti zistil, najneskôr však do troch rokov odo dňa, keď k porušeniu povinnosti došlo.
	(5) Pokuty uložené úradom sú príjmom štátneho rozpočtu. Správu pokút uložených úradom vykonáva úrad.

§ 17
Spolupráca iných orgánov

 Orgány štátnej správy a orgány územnej samosprávy spolupracujú s úradom a sú povinné na jeho požiadanie predkladať úradu informácie a údaje potrebné na vykonávanie jeho činnosti, ktorými disponujú.

Prechodné ustanovenia

§ 18

(1) Pôsobnosť úradu v odvetví telekomunikácií od 1. mája 2001 do 31. decembra 2001 vykonávajú doterajšie regulačné orgány. Ustanovenie § 12 sa do 31. decembra 2001 vzťahuje aj na reguláciu cien telekomunikačných služieb vykonávanú  Telekomunikačným úradom Slovenskej republiky.
(2) Konania vo veciach, v ktorých prejde pôsobnosť doterajších regulačných orgánov v odvetví energetiky na úrad, začaté pred 1. májom 2001, a v odvetví telekomunikácií začaté pred 1. januárom 2002, dokončí úrad podľa predpisov platných v čase, kedy sa konanie začalo.

§ 19

(1) Na prvé funkčné obdobie po zriadení úradu prezident Slovenskej republiky vymenuje členov regulačnej rady nasledovne:
a)	jedného člena navrhnutého Národnou radou Slovenskej republiky a jedného člena navrhnutého vládou na šesť rokov,
b)	jedného člena navrhnutého Národnou radou Slovenskej republiky a jedného člena navrhnutého vládou na štyri roky,
c)	jedného člena navrhnutého Národnou radou Slovenskej republiky a jedného člena navrhnutého vládou na dva roky,
pričom musia byť dodržané podmienky podľa § 9 ods. 4.
(2) Návrhy na vymenovanie členov regulačnej rady na prvé funkčné obdobie predložia navrhovatelia podľa odseku 1 prezidentovi Slovenskej republiky do 30 dní odo dňa účinnosti tohto zákona.
(3) Prvé zasadnutie regulačnej rady zvolá člen regulačnej rady určený prezidentom Slovenskej republiky do 30 dní od vymenovania členov regulačnej rady.

§ 20

Zrušuje sa § 6 vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách, v znení vyhlášky č. 375/1999 Z. z.

Čl. II

Zákon č. 70/1998 Z. z. o energetike a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov sa mení a dopĺňa takto: 

1.	Slová „Ministerstvo hospodárstva Slovenskej republiky“ alebo slovo „ministerstvo“ vo všetkých tvaroch sa v celom texte zákona s výnimkou § 39 ods. 1 a § 40 ods. 4 a vo všetkých predpisoch vydaných na jeho základe nahrádzajú slovami „Úrad pre reguláciu sieťových odvetví“ alebo slovom „úrad“ v príslušnom tvare.
	 
2.	§ 3 sa dopĺňa odsekmi 5 až 8, ktoré znejú: 
„(5) Licencia sa nevyžaduje
a)  na výrobu elektriny alebo tepla z obnoviteľných zdrojov v energetických zariadeniach s celkovým inštalovaným výkonom do 5 MWe alebo 5 MWt, ak ide o: 
1.	výrobu elektriny v malých vodných elektrárňach a vo veterných elektrárňach, 
2.	2.	výrobu elektriny alebo tepla v solárnych zariadeniach a v zariadeniach na využitie geotermálnej energie, 
3.	výrobu tepla z bioplynu, 
b)	na výrobu elektriny alebo tepla v ostatných energetických zariadeniach s celkovým inštalovaným výkonom do 0,5 MWe alebo 0,5 MWt,
 c)	na výrobu plynu z biologicky degradovateľných látok. 
(6) Prevádzkovateľ zariadenia uvedeného v odseku 5 je povinný oznámiť úradu začatie a ukončenie výroby alebo rozvodu elektriny alebo výroby alebo rozvodu tepla alebo výroby alebo rozvodu plynu v  tomto zariadení najneskoršie 15 dní pred dňom začatia alebo ukončenia výroby alebo rozvodu. Prevádzkovateľ tohto zariadenia v oznámení uvedie
a)	ak prevádzkovateľom je fyzická osoba,
1.	meno a priezvisko, rodné číslo, trvalý pobyt, 
2.	predmet, miesto a rozsah podnikania; pri podnikaní v oblasti rozvodu energie aj vymedzené územie, 
3.	obchodné meno a identifikačné číslo organizácie (IČO), ak bolo pridelené, 
4.	druh a výkon energetického zariadenia, na ktorom vykonáva alebo bude vykonávať činnosti uvedené v odseku 5. 
b)	ak prevádzkovateľom je právnická osoba,
1.	obchodné meno, právnu formu a sídlo právnickej osoby, 
2.	meno, priezvisko, rodné číslo a trvalý pobyt štatutárneho zástupcu, 
3.	predmet, miesto a rozsah podnikania; pri podnikaní v oblasti rozvodu energie aj vymedzené územie, 
4.	identifikačné číslo organizácie (IČO),
5.	druh a výkon energetického zariadenia, na ktorom vykonáva alebo bude vykonávať činnosti uvedené v odseku 5.
	(7) Prevádzkovateľovi energetického zariadenia na výrobu alebo rozvod elektriny alebo na výrobu alebo rozvod tepla alebo na výrobu alebo rozvod plynu podľa odseku 5, ktorý spĺňa podmienky podľa § 4 ods. 1 písm. a) a b) alebo ods. 2 písm. a) a b) a ktorý splní oznamovaciu povinnosť podľa odseku 6 vydá úrad osvedčenie o registrácii prevádzkovateľa a jeho energetického zariadenia, ktoré je oprávnením na podnikanie v energetickom odvetví v rozsahu uvedenom v osvedčení o registrácii. Práva a povinnosti držiteľa licencie podľa § 9, § 11 ods. 3, 5 a 6, § 12 ods. 10 a 11 sa vzťahujú aj na prevádzkovateľa energetického  zariadenia, ktorému bolo vydané osvedčenie o registrácii. 
(8) Osvedčenie o registrácii podľa odseku 7 vydá úrad žiadateľovi v lehote do 30 dní odo dňa doručenia oznámenia.“.

3.	V § 4 ods. 1 sa vypúšťa písmeno c). Doterajšie písmená d) a e) sa označujú  ako c) a d). 

4.	V § 4 ods. 2 sa vypúšťa písmeno a). Doterajšie písmená b) a c) sa označujú  ako písmená a) a b). 

5.	V § 4 sa za odsek 7 vkladá nový odsek 8, ktorý znie:
„(8) Úrad vydá licenciu, ak žiadateľ spĺňa podmienky na udelenie licencie. Ak bol žiadateľovi udelený predchádzajúci súhlas na výstavbu alebo rekonštrukciu energetického zariadenia, alebo na zmenu palivovej základne energetického zariadenia (§ 10 ods. 3) a ak žiadateľ dodržal podmienky uvedené v tomto predchádzajúcom súhlase, úrad vydá licenciu v rozsahu a za podmienok uvedených v tomto predchádzajúcom súhlase;  v tomto prípade sa nevyžaduje splnenie podmienok podľa odseku 1 písm. d) a podľa odseku 2 písm. b).“.

Doterajší odsek 8 sa označuje ako odsek 9.

6.	V § 4 sa v  odseku 7 v úvodnej vete za slovami „požiadavky na odbornú prax“ vkladajú slová „v príslušnom energetickom odvetví“ a v písmene d) sa za slovo „praxe“ vkladá bodka a vypúšťajú slová „v príslušnom energetickom odvetví.“.

7.	V § 9 ods. 1 písmeno h) znie: 

„h) ak je odberateľ v omeškaní so zaplatením zmluvne dohodnutej preddavkovej platby alebo so zaplatením nedoplatku vyplývajúceho zo zúčtovania za dodávku energie, a ak odberateľ túto preddavkovú platbu alebo tento nedoplatok neuhradí ani po uplynutí lehoty, ktorú mu vo výzve určil držiteľ licencie a ktorá nesmie byť kratšia ako 15 dní odo dňa doručenia výzvy; na doručenie výzvy sa primerane vzťahuje  všeobecný  predpis o správnom konaní.^8a)“.

Poznámka pod čiarou k odkazu 8a znie:
„^8a) § 24 ods. 2 a 3 zákona č. 71/1967 Zb. o správnom konaní (správny poriadok).“.

8.	V § 9 ods. 6 písm. a) sa na konci čiarka nahrádza bodkočiarkou a pripájajú sa tieto slová: 
„na vyvlastnenie nehnuteľností a obmedzenie práv k nehnuteľnostiam z dôvodu zriadenia alebo prevádzkovania týchto rozvodných zariadení sa vzťahujú všeobecné predpisy o vyvlastnení.^10a)“.

Poznámka pod čiarou k odkazu 10a znie: 
„^10a)	§ 128 Občianskeho zákonníka, § 108 až 116 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.“.

9.	V § 9 ods. 11 v druhej vete sa slovo „rozklad“ nahrádza slovom „odvolanie“ a v tretej vete sa slová „Podaný rozklad“ nahrádzajú slovami „Podané odvolanie“.

10.	§ 9 sa dopĺňa odsekmi 19 až 21, ktoré znejú:
„(19) Úrad určí najmenší objem ročnej spotreby elektriny a plynu pre odberateľov, ktorí budú oprávnení uzatvárať zmluvy o  dodávke elektriny alebo plynu s ľubovoľným držiteľom licencie na výrobu alebo rozvod elektriny alebo plynu (ďalej len „oprávnený odberateľ“) podľa odseku 20.
(20) Držiteľ licencie na rozvod elektriny alebo plynu je povinný vykonať na základe zmluvy a za odplatu pre oprávneného odberateľa, ktorý spĺňa technické podmienky, prenos elektriny alebo prepravu plynu prostredníctvom sústavy energetických zariadení držiteľa licencie, ak to umožňujú technické podmienky tejto sústavy energetických zariadení.
(21) Podrobnosti o pravidlách prenosu elektriny a prepravy plynu pre oprávnených odberateľov ustanoví všeobecne záväzný právny predpis, ktorý vydá úrad.“.

11.	V § 10 odseky 2 a 3 znejú:
„(2) Štátnu reguláciu v energetických odvetviach vykonáva úrad.
(3) Úrad vydáva predchádzajúci súhlas na výstavbu, rekonštrukciu alebo na zrušenie energetického zariadenia, alebo na zmenu palivovej základne energetického zariadenia v súlade s energetickou politikou, ak ide o energetické zariadenia na:
a)	výrobu elektriny o inštalovanom výkone nad 10 MWe,
b)	rozvod a tranzit elektriny vysokého napätia a veľmi vysokého napätia,
c)	rozvod plynu a tranzit plynu, s výnimkou plynovodnej prípojky (§ 24, ods. 1) ,
d)	výrobu tepla a teplej úžitkovej vody o inštalovanom výkone nad 5 MW,
e)	horúcovodný rozvod tepla.“.

12.	V § 10 sa vypúšťajú odseky 4 až 9.

13.	V § 14  ods. 10 sa slová „dodávok elektriny“ nahrádzajú slovami „pripojenia, dodávok a merania elektriny, ako aj kategorizáciu odberateľov na tieto účely“.

14.	§ 18 sa dopĺňa odsekom 6, ktorý znie:
„(6) Z dôvodov bezpečnosti zásobovania môže úrad uložiť výkupcovi uprednostniť pri vykupovaní elektrinu zo zdrojov používajúcich domáce uhlie ako primárny zdroj v pomere, ktorý neprekročí za kalendárny rok 10% z celkového množstva primárnej energie potrebnej na výrobu elektriny vyrobenej v Slovenskej republike.“

15.	V § 19 odsek 5 znie: 
„(5) Vlastník pozemku je povinný umožniť prevádzkovateľovi vonkajšieho elektrického vedenia prístup a príjazd k takémuto vedeniu a za tým účelom mu umožniť udržiavať voľný pruh pozemkov, tzv. bezlesie v šírke 4 m po každej strane vonkajšieho elektrického vedenia. Táto vzdialenosť sa vymedzuje od dotyku kolmice spustenej z vonkajšej strany elektrického vedenia na vodorovnú rovinu ukotvenia podperného bodu.“. 

16.	V § 19 ods. 12 sa slová „odsekov 3 až 8“ nahrádzajú slovami „odsekov 3 až 9“. 

17.	V § 23 ods. 2 sa vypúšťajú slová „zriaďovať a“. 

18.	V § 25 ods. 7 sa za slovo „plynu“ vkladá čiarka a slová „ako aj kategorizáciu odberateľov pre tieto účely“.

19.	V § 40 sa vypúšťa odsek 1. Doterajšie odseky 2 až 6 sa označujú ako odseky 1 až 5.

20.	V § 40 ods. 1 sa vypúšťa písmeno a). Doterajšie písmená b) až d) sa označia ako a) až c).

21.	V § 40 ods. 3 sa vypúšťajú slová „ministerstvo alebo“ a slovo „zistili“ sa nahrádza slovom „zistila“.

22.	V § 40 ods. 4 a 5 sa slová „orgán, ktorý pokutu uložil“ nahrádzajú slovami „Štátna energetická inšpekcia“.

23.	§ 41 znie:

„§ 41
Vzťah k správnemu poriadku

Na konanie podľa tohto zákona sa vzťahuje všeobecný predpis o správnom konaní^19), ak tento zákon neustanovuje inak.“.

24.	Za § 41 sa vkladá § 41a, ktorý vrátane nadpisu znie: 

„§ 41a
Oprávnenie stavebníka energetického rozvodného zariadenia

	Stavebník energetického rozvodného zariadenia, ktorý nie je držiteľom licencie ani držiteľom osvedčenia (§ 3 ods. 7), má pri zriaďovaní energetického rozvodného zariadenia na cudzích pozemkoch práva a povinnosti držiteľa licencie uvedené v § 9 ods. 6 písm. a), b) a c) a ods. 7 až 9.“.

25.	Nad § 42 sa umiestňuje nadpis „Prechodné ustanovenia“ a doterajší nadpis § 42 sa vypúšťa.

26.	Za § 42 sa vkladá § 42a, ktorý znie:
„§ 42a

	Prevádzkovatelia zariadení uvedených v § 3 ods. 5, ktoré boli uvedené do prevádzky do 30. apríla 2001 a ktoré sú naďalej v prevádzke, bez ohľadu na to, či im bola vydaná licencia alebo iné oprávnenie na podnikanie v energetike podľa doterajších predpisov, sú povinní oznámiť úradu výrobu alebo rozvod elektriny, výrobu alebo rozvod tepla a výrobu alebo rozvod plynu v týchto zariadeniach do 31. decembra 2001.“.

Čl. III

	Zákon č. 195/2000 Z. z. o telekomunikáciách v znení zákona č. 308/2000 Z. z. sa mení a dopĺňa takto:

1.	Nadpis nad § 6 sa vypúšťa; nadpis § 6 znie:

„§ 6
Štátna správa v telekomunikáciách“.

2.	V § 6 ods. 1 písm. b) znie:
„b)	Úrad pre reguláciu sieťových odvetví.“.

3.	V § 6 ods. 3 úvodná veta znie:
„(3) Úrad pre reguláciu sieťových odvetví (ďalej len „úrad“)“.

4.	§ 7 sa vypúšťa.

5.	V § 16 ods. 8, § 24 ods. 1, § 26 ods.9, § 37 ods.16 a § 38 ods. 6 sa slovo „ministerstvo“ nahrádza slovom „úrad“.

6.	Za § 55 sa vkladá § 55a, ktorý znie:

„§ 55a

(1) Telekomunikačný úrad Slovenskej republiky sa zrušuje 31. decembra 2001.
(2) Správa majetku štátu, ktorý bol k 31. decembru 2001 v správe Telekomunikačného úradu Slovenskej republiky, práva a povinnosti Telekomunikačného úradu Slovenskej republiky z majetkovoprávnych, pracovnoprávnych a iných vzťahov, prechádzajú 1. januára 2002 na úrad.

Čl. IV

	Zákon Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení zákona Slovenskej národnej rady č. 197/1991 Zb., zákona Slovenskej národnej rady č. 298/1991 Zb., zákona Slovenskej národnej rady č. 494/1991 Zb., zákona Slovenskej národnej rady č. 294/1992 Zb., zákona Slovenskej národnej rady č. 322/1992 Zb., zákona Slovenskej národnej rady č. 453/1992 Zb., zákona Národnej rady Slovenskej republiky č. 2/1993 Z.z., zákona Národnej rady Slovenskej republiky č. 61/1993 Z.z., zákona Národnej rady Slovenskej republiky č. 83/1994 Z.z., zákona Národnej rady Slovenskej republiky č. 74/1995 Z.z., zákona Národnej rady Slovenskej republiky č. 207/1995 Z.z., zákona č. 58/1998 Z.z., zákona č. 143/1998 Z.z., zákona č. 200/1998 Z.z., zákona č. 337/1998 Z.z., zákona č. 263/1999 Z.z., zákona č. 293/1999 Z.z., zákona č. 95/2000 Z.z. a zákona č. 195/2000 Z.z. sa mení takto:

V § 8 ods. 5 sa vypúšťa písmeno b). Doterajšie písmeno c) sa označuje ako písmeno b).

Čl. V

	Zákon Národnej rady Slovenskej republiky č. 18/1996 Z. z. o cenách v znení zákona č. 196/2000 Z. z. sa mení a dopĺňa takto:

1.	§ 1 sa dopĺňa odsekom 4, ktorý znie:
	„(4) Ustanovenia § 2 ods. 3, § 3 ods. 3, § 5 až 12, § 17 až 19, § 21 a 22 sa nevzťahujú na ceny tovaru, ktorého dodanie alebo poskytnutie sa považuje za podnikanie v sieťových odvetviach podľa osobitného predpisu.^1a)“

Poznámka pod čiarou k odkazu 1a znie:
„^1a)	Zákon č. ___/2001 Z.z. o regulácii v sieťových odvetviach a o zmene a doplnení niektorých zákonov.“.

2.	V § 4 ods. 1 sa slová „v prípadoch podľa odseku 3 písm. d) iný orgán štátnej správy, ak tak ustanovuje osobitný predpis^6a)“ nahrádzajú slovami „iný orgán štátnej správy, ak tak ustanovuje osobitný predpis^1a)“.

Poznámka pod čiarou č. 6a sa vypúšťa.

3.	V § 4 ods. 3 písmeno d) znie:
„d) existujú technologické, organizačné a ekonomické väzby medzi predávajúcim a kupujúcim, s výnimkou uvedenou v písmene e),“.

4.	V § 4 sa odsek 3 dopĺňa písmenom e), ktoré znie:
„e) ide o tovar, ktorého dodanie alebo poskytnutie sa považuje za podnikanie v sieťových odvetviach podľa osobitného predpisu. ^1a)“.

5.	V § 5 ods. 3 úvodná veta znie:
	„(3) Reguláciou cien tovaru v prípadoch podľa § 4 ods. 3 písm. d), najmä vo vodnom hospodárstve a v regulovaných činnostiach podľa osobitných predpisov,^8) je“.

6.	V § 13 sa vypúšťajú slová „podľa § 3 ods. 3“.

7.	V § 16 ods. 2  sa slová „pri prirodzených monopoloch“ nahrádzajú slovami „v prípadoch podľa § 4 ods. 3 písm. e)“.

8.	V § 20 odsek 4  znie:
„(4) Iný orgán štátnej správy vykonáva pôsobnosť v oblasti cien podľa odseku 2 písm. b) až h) v prípadoch podľa § 4 ods. 3 písm. e).“.

9.	V § 20 ods. 5 sa slová „2 až 4“ nahrádzajú slovami „2 a 3“.

Čl. VI

	Zákon Národnej rady Slovenskej republiky č. 1/1993 Z.z. o Zbierke zákonov Slovenskej republiky v znení zákona č. 44/1998 Z.z. sa dopĺňa takto:

1.	V § 1 ods. 1 sa za slová „ústredných orgánov štátnej správy Slovenskej republiky,“ vkladajú slová „iných orgánov štátnej správy, o ktorých to ustanovuje osobitný zákon,“.

2.	V § 4 ods. 1 sa za slová „ústredných orgánov štátnej správy Slovenskej republiky“ vkladá čiarka a slová „iných orgánov štátnej správy“.

3.	V § 4 ods. 2 sa za slová „ústredných orgánov štátnej správy Slovenskej republiky“ vkladajú slová „a iných orgánov štátnej správy, o ktorých to ustanovuje osobitný zákon,“.

4.	V § 5 ods. 1 sa za slová „ústredné orgány štátnej správy Slovenskej republiky“ vkladajú slová „a iné orgány štátnej správy“.

5.	V § 5 ods. 2 sa za slová „ústredného orgánu štátnej správy“ vkladajú slová „alebo iného orgánu štátnej správy“.

6.	V § 5 ods. 3 sa za slová „ústredné orgány štátnej správy Slovenskej republiky“ vkladajú slová „a iné orgány štátnej správy“.

Čl. VII

Tento zákon nadobúda účinnosť 1. mája 2001, s výnimkou čl. III a čl. IV, ktoré nadobúdajú účinnosť 1. januára 2002.